b"\n_START_ARTICLE_\nEM i curling 2008\n_START_PARAGRAPH_\nEuropamesterskabet i curling 2008 for herre- og kvindehold var det 34. EM i curling gennem tiden. Mesterskabet blev arrangeret af European Curling Federation og afviklet i \xc3\x96rnsk\xc3\xb6ldsvik, Sverige i perioden 6. \xe2\x80\x93 13. december 2008. 28 herre- og 21 kvindehold deltog i mesterskabet._NEWLINE_M\xc3\xa6ndenes europamesterskab blev for andet \xc3\xa5r i tr\xc3\xa6k (og for 12. gang i alt) vundet af Skotland, som i en gentagelse af finalen fra EM 2007 besejrede Norge med 8-7 efter en ekstra ende. Bronzemedaljerne gik til Tyskland, som dermed vandt EM-medaljer for f\xc3\xb8rste gang siden 2004. Danmark blev repr\xc3\xa6senteret af et hold anf\xc3\xb8rt af Ulrik Schmidt, som endte p\xc3\xa5 femtepladsen._NEWLINE_Kvindernes turnering blev vundet af Schweiz, som i finalen vandt over de forsvarende europamestre fra v\xc3\xa6rtslandet Sverige med 5-4. Sejren var Schweiz' femte EM-titel gennem tiden og den f\xc3\xb8rste siden triumfen ved EM 1996 i K\xc3\xb8benhavn. Bronzemedaljerne blev for andet \xc3\xa5r i tr\xc3\xa6k vundet af Danmarks hold under ledelse af Angelina Jensen.\n_START_SECTION_\nFormat\n_START_PARAGRAPH_\nVed tilmeldingsfristens udl\xc3\xb8b den 1. juli 2008 var der tilmeldt 31 herre- og 23 kvindehold til mesterskabet. Senere meldte tre herre- og to kvindehold imidlertid afbud, s\xc3\xa5 mesterskabet endte med at have deltagelse af 28 herre- og 21 kvindehold._NEWLINE_For b\xc3\xa5de m\xc3\xa6nd og kvinder gjaldt, at mesterskabet var opdelt i en A- og en B-turnering. I A-turneringen spillede 10 hold om det egentlige europamesterskab. Holdene, der sluttede som nr. 9 og 10 i A-turneringerne, blev rykket ned og skulle derfor spille B-EM \xc3\xa5ret efter, mens de to bedste hold fra B-gruppen rykkede op i A-gruppen. A-turneringerne spilledes i Swedbank Arena, mens B-turneringerne blev afviklet i Skyttishallen._NEWLINE_Ud over EM-titlerne spillede b\xc3\xa5de herre- og kvindeholdene om otte pladser ved VM i 2009. De syv bedst placerede hold ved A-EM kvalificerede sig direkte til VM, mens nr. 8 ved A-EM spillede bedst af tre kampe mod vinderen af B-EM om den sidste VM-plads."